### VAGYONKEZELÉSI szerződés

(tervezet)

###### amely létrejött egyrészről

Kiskőrös Város Önkormányzata

székhelye: 6200 Kiskőrös, Petőfi Sándor tér 1.

képviseli: Domonyi László polgármester

törzskönyvi azonosító szám: 724782

adóigazgatási azonosító száma:15724784-8411321-03

bankszámlaszáma: K&H Bank Zrt. 10400621-00027753-0000008

statisztikai számjele: 15724784-8411-321-03

mint Átadó (a továbbiakban: Önkormányzat),

a fenntartó Nemzetgazdasági Minisztérium nevében és képviseletében eljáró Nemzeti Szakképzési és Felnőttképzési Hivatal

székhelye: 1089 Budapest,Kálvária tér 7.

képviseli: dr. Kanzsalics Eszter főigazgató

adószáma: 15830731-2-42

statisztikai számjele: 15830731-8412-312-01

mint Ellenjegyző,

a Kiskunhalasi Szakképzési Centrum

székhelye: 6400 *,*Kiskunhalas Kazincy u. 5.

képviseli: Papp Gyula főigazgató

adóigazgatási azonosító száma: 15832025-2-03

ÁHT azonosítója: 354617

statisztikai számjele: 15832025-8532-312-03

mint Átvevő (a továbbiakban: Centrum)

(a továbbiakban együtt: **Felek**) között alulírott helyen és napon a következő feltételekkel:

**ELŐZMÉNYEK**

A Klebelsberg Intézményfenntartó Központ (a továbbiakban: KLIK) fenntartásában működő egyes szakképző intézmények átadásáról, valamint egyes kormányrendeleteknek a szakképzés intézményrendszerének átalakításával összefüggő módosításáról szóló 146/2015. (VI. 12.) Korm. rendelet (a továbbiakban: Rendelet) alapján a köznevelési feladatok hatékonyabb ellátása céljából – a KLIK-ből a Rendelet szabályai értelmében kivált köznevelési intézményekből – szakképzési centrumok jöttek létre.

A nemzeti köznevelésről szóló 2011. évi CXC. törvény (a továbbiakban: Nkt.) 74.§ (1) bekezdése alapján „az állam gondoskodik - az óvodai nevelés, a nemzetiséghez tartozók óvodai nevelése, a többi gyermekkel, tanulóval együtt nevelhető, oktatható sajátos nevelési igényű gyermekek óvodai nevelése kivételével - a köznevelési alapfeladatok ellátásáról”. A Rendelet 1. § értelmében a KLIK-ből kiválással érintett köznevelési intézményből a szakképzésért és felnőttképzésért felelős miniszter a költségvetési szerv alapítására vonatkozó szabályok szerint szakképzési centrumokat alapított. A közfeladat átvételére 2015. július 1-jével került sor. Az átalakítás tekintetében a KLIK jogutódja a szakképzési centrum.

A szakképzésről szóló 2011. évi CLXXXVII. törvény (a továbbiakban: Sztv.) 92/B. § (4) bekezdése értelmében a szakképzési centrumok által 2015. július 1-jével átvenni rendelt közfeladatok ellátását szolgáló ingatlan és ingó vagyon - ideértve a tan- és egyéb eszközöket, felszereléseket - az átvevő szakképzési centrum ingyenes vagyonkezelésébe kerül a közfeladat átvételének időpontjától a közfeladat szakképzési centrum részéről történő ellátásának az adott ingatlanban történő megszűnésének időpontjáig.

Az Sztv. 92/B. § (5) bekezdése alapján az ingatlan-vagyonkezelés részletes szabályairól, továbbá a térségi integrált szakképző központ feladatellátását biztosító ingóvagyon átadás-átvételéről 2015. január 1-jei állapot szerint a szakképzési centrum és az ingatlan, illetve ingó vagyon tulajdonosa legkésőbb 2015. október 31-ig megállapodást kell, hogy kössön.

Az Nkt. 2017. január 1. napjától hatályos 74. § (4) bekezdése alapján a szakképzési centrum feladatainak ellátását szolgáló, települési önkormányzati tulajdonú ingatlan és ingó vagyonra vonatkozóan a szakképzési centrumot ingyenes vagyonkezelői jog illeti meg mindaddig, amíg a köznevelési közfeladat a szakképzési centrum részéről történő ellátása az adott ingatlanban meg nem szűnik. A szakképzési centrum ingyenes vagyonkezelői jogának fennállása alatt a köznevelési intézmény feladatainak ellátását szolgáló ingatlan és ingó vagyont a települési önkormányzat nem idegenítheti el, nem terhelheti meg, bérbe nem adhatja. (2017. január 1-jét megelőzően a vagyonkezelésre vonatkozó rendelkezéseket az Nkt. 76.§ (5) bekezdés a) pontja szabályozta.)

Felek 2017. január 09. napon üzemeltetési megállapodást kötöttek, melyben a 2562 hrsz.-ú, természetben 6200 Kiskőrös, Árpád u. 18. szám alatti kollégium épületének üzemeltetési költségek felosztását rögzítették.

A fentiekre tekintettel a Felek a jelen szerződéssel a vagyonkezelői jog gyakorlásának szabályait az alábbiak szerint állapítják meg.

1. **A szerződés tárgya**
2. Az Önkormányzat vagyonkezelésbe adja, a Centrum vagyonkezelésbe veszi a
	1. Kiskőrös belterület 2560 helyrajzi számú, 1/1 (egész) arányban Kiskőrös Város Önkormányzatának tulajdonában álló, a természetben 6200 Kiskőrös, Árpád u. 20. szám alatt lévő, 2475 m2-es hasznos alapterületű ingatlan egészét
	2. Kiskőrös belterület 1255 helyrajzi számú, 1/1 (egész) arányban Kiskőrös Város Önkormányzatának tulajdonában álló, a természetben 6200 Kiskőrös, Sárkány József utca 11. szám alatt lévő, 1432 m2-es hasznos alapterületű ingatlant a 200 m2 alapterületű garázs kivételével.
	3. Kiskőrös belterület 1714/2 helyrajzi számú, 1/1 (egész) arányban Kiskőrös Város Önkormányzatának tulajdonában álló, a természetben 6200 Kiskőrös, Izsáki út -16. szám alatt lévő, 1051 m2-es hasznos alapterületű ingatlan egészét.
	4. Kiskőrös belterület 2562 helyrajzi számú, 1/1 (egész) arányban Kiskőrös Város Önkormányzatának tulajdonában álló, a természetben 6200 Kiskőrös, Árpád u. 18. szám alatt lévő, 2413 m2-es hasznos alapterületű ingatlanból 767,1 m2 hasznos alapterületet, amely a főépület második és harmadik emelete. Nem kerül a Centrum vagyonkezelésbe a kollégium földszintje és első emelete, valamint az egyéb épületek, építmények
3. Az 1. számú melléklet tartalmazza a Centrum vagyonkezelésébe kerülő, a feladat ellátását szolgáló ingatlanok helyszínrajzait.
4. A 2. számú melléklet tartalmazza a Centrum vagyonkezelésébe kerülő, a feladat ellátását szolgáló ingatlanok vagyonkataszteri nyilvántartását.
5. A 3. számú melléklet tartalmazza a Centrum vagyonkezelésébe kerülő, a feladat ellátását szolgáló ingatlanok tulajdoni lapjait.
6. A 4. számú melléklet tartalmazza a Centrum vagyonkezelésébe kerülő, a feladat ellátását szolgáló ingatlanok alaprajzait
7. Az Önkormányzat vagyonkezelésbe adja, a Centrum vagyonkezelésbe veszi az 5. számú melléklet szerinti ingóvagyont.
8. A Centrum az ingatlanra vonatkozó vagyonkezelői jogát az ingatlan-nyilvántartásba bejegyezteti. Az Önkormányzat jelen szerződés aláírásával feltétlen és visszavonhatatlan hozzájárulását adja ahhoz, hogy az 1. pontban megjelölt ingatlanokra a Centrum vagyonkezelői joga bejegyzésre kerüljön. Az Önkormányzat jelen megállapodás aláírásával meghatalmazza a Centrumot, hogy az ingatlan-nyilvántartási bejegyzéssel, illetve törléssel kapcsolatos eljárásban teljes jogkörrel képviselje az illetékes Földhivatal előtt.
9. **Felek Jogai és kötelezettségei**
10. A Centrum vagyonkezelésében levő ingatlant a Pedagógiai Programban, az intézmény(ek) szervezeti és működési szabályzatában, házirendjében meghatározott feladatok ellátásának zavarása nélkül, az ott meghatározott tanítási időn kívül, az Önkormányzat– a Centrummal legalább 15 nappal korábban történt megállapodást követően – önkormányzati, egyéb helyi közösségi, kulturális rendezvények lebonyolítása céljából térítésmentesen használhatja, a használatarányos felmerülő költségek megtérítése mellett.
11. A Centrum biztosítja, hogy az Önkormányzat az önkormányzati, helyi közösségi, kulturális célú hirdetményeit az ingatlanban a közösen meghatározott helyen és módon, a Centrum által meghatározott időtartamban kifüggesztheti.
12. A Centrumot a vagyonkezelésében levő vagyonnal kapcsolatban megilletik a tulajdonos jogai, és terhelik a tulajdonos kötelezettségei – ideértve a számvitelről szóló törvény szerinti könyvvezetési és beszámoló-készítési kötelezettséget is – azzal, hogy
13. a vagyont nem idegenítheti el, valamint - jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati jog, vezetékjog vagy ugyanezen okokból alapított szolgalom, továbbá a helyi önkormányzat javára alapított vezetékjog kivételével - nem terhelheti meg, bérbe nem adhatja,
14. a vagyont biztosítékul nem adhatja,
15. a vagyonon osztott tulajdont nem létesíthet,
16. a vagyonkezelői jogot harmadik személyre nem ruházhatja át és nem terhelheti meg, valamint
17. polgári jogi igényt megalapító, polgári jogi igényt eldöntő tulajdonosi hozzájárulást a vagyonkezelésében lévő vagyonra vonatkozóan hatósági és bírósági eljárásban sem adhat, kivéve a jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati joghoz, vezetékjoghoz vagy ugyanezen okokból alapított szolgalomhoz történő hozzájárulást.
18. Centrum tudomásul veszi, hogy a 2562 hrsz.-ú, természetben 6200 Kiskőrös, Árpád u. 18. szám alatti Kollégium elnevezésű ingatlan érintett a KEOP-5.5.0/B-13-2013-0321 azonosítószámú Kiskőrös, Bem Iskola és Petőfi Kollégium épületenergetikai fejlesztése tárgyú projekttel, mely pályázathoz kapcsolódó kötelezettségek teljesítése érdekében Felek konzorciumi megállapodást kötnek egymással, melynek részletes feltételei külön szerződés tárgyát képezik
19. Centrum tudomásul veszi, hogy a gyermekétkeztetéshez, valamint a szünidei gyermekétkeztetéshez szükséges ingó vagyon (6200 Kiskőrös, Árpád u. 18., 2562 hrsz.-ú Kollégium elnevezésű ingatlan) a Centrum részére nem kerül átadásra, azokat az Önkormányzat – a Gyvt. 21/A. és 21/C. §-aiban előírt kötelező feladatellátásának biztosítása céljából – önállóan hasznosítja. Önkormányzat által a gyermek és diákétkeztetés biztosítása céljából kiírt közbeszerzési eljárás során nyertes vállalkozás - jelenleg a TS Gastro Kft. – üzemelteti.
20. A Centrum a vagyonkezelésében levő vagyont a központi berendezésekkel és felszerelésekkel együtt rendeltetésszerűen, a vagyonkezelési szerződésnek, a rendes gazdálkodás szabályainak megfelelően, a vagyonra vonatkozó biztonsági előírások betartásával, a közvagyont használó személytől elvárható gondossággal mások jogainak és törvényes érdekeinek sérelme nélkül jogosult birtokolni, használni, szedni hasznait.
21. Amennyiben a Centrum a vagyonkezelésében levő vagyon hasznosítását másnak átengedi, a használó magatartásáért, mint sajátjáért felel.
22. Centrum viseli a vagyonkezelésében lévő vagyonnal összefüggő költségeket, közterheket, díjakat, gondoskodik a vagyonvédelemről. Az Önkormányzat kijelenti, hogy a tulajdonát képező, de a Centrumnak részben vagyonkezelésébe adott 2562 hrsz.-ú, természetben 6200 Kiskőrös, Árpád u. 18. szám alatti Kollégium elnevezésű ingatlan vonatkozásában a vagyonbiztosítás az Önkormányzat feladata és költsége.
23. A Centrum felelős az ingatlannal kapcsolatban a tűzvédelmi, munkavédelmi és környezetvédelmi törvényekben és egyéb kapcsolódó jogszabályokban foglaltak betartásáért és betartatásáért.
24. A Centrum köteles teljesíteni a vagyonkezelésében levő vagyonnal kapcsolatban a jogszabályban, illetve a vagyonkezelési szerződésben előírt nyilvántartási, adatszolgáltatási, és elszámolási kötelezettséget.
25. A vagyonkezelésbe adott vagyont, annak értékét és változásait a Centrum nyilvántartja. Az érték nyilvántartásától el lehet tekinteni, ha az adott vagyontárgy értéke természeténél, jellegénél fogva nem állapítható meg. A nyilvántartásnak tartalmaznia kell a vagyon elsődleges rendeltetése szerinti közfeladat megjelölését is. A nyilvántartási adatok - a minősített adat védelméről szóló törvény szerinti minősített adat kivételével - nyilvánosak.
26. A vagyonkezelésre átadott eszközöket a Centrum az Önkormányzat tulajdonaként, elkülönítetten köteles nyilvántartásba venni, azokról feladatellátási helyenként főkönyvi és analitikus nyilvántartást vezetni. Az amortizációt az Átvevő Számviteli Politikájában rögzített leírási kulcsok alapján kell elszámolni.
27. Centrum köteles az Önkormányzat részére negyedévente a negyedévet követő hónap 10. napjáig – a negyedik negyedévet követően január 31-ig – írásban adatot szolgáltatni az eszközök bruttó értékében történt változásról, a tárgynegyedévben elszámolt értékcsökkenésről, valamint főkönyvi számonként a negyedév végén meglévő állomány bruttó értékéről, és halmozott értékcsökkenéséről.
28. A leltározást a vonatkozó jogszabályi előírások szerint a Centrum végzi. Az elkészült leltár listából tulajdonos Önkormányzat részére 1 példányt 10 napon belül megküld.
29. A Centrum a kezelésében lévő vagyont érintő lényeges változásokat, a változás bekövetkezésétől számított 5 napon belül köteles jelenteni az Önkormányzatnak.
30. A Centrum köteles az Önkormányzatot haladéktalanul értesíteni az ingatlan egészét fenyegető veszélyről és a beállott kárról, a tudomására jutott minden olyan tényről, adatról, körülményről, amely a vagyon rendeltetésszerű, zavarmentes használatát akadályozza, kár bekövetkezésével fenyeget, a vagyon nagyobb mérvű romlásához vezethet, valamint arról, ha őt jogai gyakorlásában harmadik személy akadályozza.
31. A Centrum köteles tűrni, hogy az Önkormányzat a veszély elhárítására, a kár következményeinek megszüntetésére a szükséges intézkedéseket megtegye.
32. Az értesítés elmaradása vagy késedelme miatt bekövetkezett kárt, illetve költségnövekedést a Centrum köteles viselni.
33. A Centrum felel minden olyan kárért, amely a rendeltetésellenes vagy szerződésellenes használat következménye. A nem rendeltetésszerű használat folytán keletkezett hibák kijavítása, károk megtérítése a Centrum kötelezettsége függetlenül attól, hogy a bekövetkezett hiba, illetve kár alkalmazottjai, ügyfelei, az intézmény tanulói vagy az érdekkörében eljáró személy magatartására vezethető vissza. Nem terheli a kártérítési kötelezettség, ha bizonyítja, hogy úgy járt el, ahogy adott helyzetben a közvagyon használójától elvárható magatartása nem volt felróható.
34. Az Önkormányzat a Centrumtól követelheti a vagyonkezelésbe adott vagyonrendeltetés-, illetve szerződésellenes használatának megszüntetését. Ha a Centrum a rendeltetés-, illetve szerződésellenes használatot – az Önkormányzat felhívása ellenére – tovább folytatja, az Önkormányzat kártérítést követelhet.
35. A Centrum gondoskodik a vagyonkezelésében levő vagyon értékének, állagának megóvásáról, karbantartásáról, a szükséges felújítások, pótlások, cserék kivitelezési munkálatainak elvégzéséről, elvégeztetéséről így az ingatlanban levő központi berendezések, az ezekhez csatlakozó vezetékrendszerek munkaképes állapotának biztosításáról, az átvételkori állapotnak megfelelő szinten tartásáról.
36. A Centrum a saját költségén az Önkormányzat előzetes írásbeli engedélye alapján jogosult
37. a vagyonkezelésében levő ingatlant átalakítani, illetőleg a falak, a mennyezet, vagy a padlózat megbontásával, tárgyaknak azokhoz történő rögzítésével járó műveletet,
38. az elszámolt értékcsökkentést meghaladó, annak értékét növelő beruházást, felújítást végezni.
39. A beruházás, felújítás értékét a Centrumnak bizonylatokkal kell igazolnia és azokról évente írásban be kell számolnia az Önkormányzatnak.
40. A Centrum az ingatlanban riasztórendszert, telefonos és számítógépes hálózatot építhet ki emeletek összekötésével együtt. Erről előzetesen köteles az Önkormányzatot írásban tájékoztatni.
41. A Centrum jogosult az ingatlant saját berendezéseivel ellátni, köteles azonban az eredeti állapotot a szerződés megszűnésekor saját költségén helyreállítani.
42. Az Önkormányzat az ingatlanban lévő, a Centrum tulajdonát képező vagyontárgyakért felelősséget nem vállal.
43. A Centrum az Önkormányzat által a vagyonkezelésébe adott, a köznevelési feladat ellátáshoz véglegesen feleslegessé vált vagyont – beleértve a rendeltetésszerű használat mellett elhasználódott vagy elavult eszközöket is – 20 napon belül köteles az Önkormányzat részére visszaadni, aki köteles azt visszavenni az Önkormányzatnál érvényes Selejtezési és hasznosítási szabályzatban leírt folyamat szerint. A Centrum a rendeltetésszerű használat mellett elhasználódott vagy elavult eszközök kivételével az egyéb vagyont rendeltetésszerű használatra alkalmas állapotban köteles visszaadni a szerződés megszűnésekor az Önkormányzatnak.
44. Tulajdonosi ellenőrzés

Az Önkormányzat, mint tulajdonos évente legalább egy alkalommal, a nevelő-oktató munka, illetve a Centrum működésének zavarása nélkül, előzetes értesítés alapján ellenőrzi a vagyonkezelésbe adott önkormányzati vagyonnal való gazdálkodást, a vagyon rendeltetésszerű használatát.

Az ellenőrzés során az Önkormányzat képviselője jogosult

a) a Centrum kezelésében álló ingatlan területére, illetve a Centrum által használt irodai és egyéb célú helyiségeibe belépni és ott tartózkodni, a Centrum képviselőjének jelenlétében,

b) az ellenőrzés tárgyához kapcsolódó iratokba és más dokumentumokba, elektronikus adathordozón tárolt adatokba – a külön jogszabályokban meghatározott adat- és titokvédelmi előírások betartásával – betekinteni,

c) a Centrum arra felhatalmazott alkalmazottjától írásban vagy szóban felvilágosítást, információt kérni,

d) az átadott ingó vagyontárgyak meglétét és állagát ellenőrizni,

Az Önkormányzat az ellenőrzés megállapításairól értesíti a Centrumot, továbbá, amennyiben megállapításai annak hatáskörét érintik, az Állami Számvevőszéket is.

1. **A szerződés megszűnése**
2. A szerződést Felek 2017. október 1. naptól határozatlan időtartamra kötik.

A szerződés megszűnik, ha:

1. a Centrum megszűnik,
2. a Centrum feladatellátási kötelezettsége megszűnik,
3. az állami köznevelési feladat ellátása valamennyi vagyonkezelésbe adott ingatlanban megszűnik,
4. azt a Felek közös megegyezéssel megszüntetik.
5. A Centrum a vagyonkezelői joga megszűnése esetén, a megszűnése napjától számított 20 napon belül köteles az ingatlant kiüríteni és azt rendeltetésszerű használatra alkalmas állapotban az Önkormányzat részére visszaadni.
6. Amennyiben a Centrum az ingatlant az előírt határidőig nem hagyja el, az Önkormányzat jogosult a helyiségeket birtokba venni, a Centrumnak a helyiségekben található ingóságairól két tanúval hitelesített leltárt készíteni, és a Centrumot az ingóságok 8 napon belüli elszállítására írásban felszólítani.
7. Amennyiben a Centrum az írásbeli felszólítását követő 8 napon belül nem szállítja el ingóságait, az Önkormányzat jogosult a Centrumnak az ingatlanban lévő vagyontárgyait a Centrum költségén elszállíttatni, és megfelelő helyen történő raktározásáról a Centrum költségén gondoskodni.
8. A szerződés megszűnése esetén a Centrum cserehelyiségre igényt nem tarthat.
9. A szerződés megszűnése esetén a vagyonkezelői jognak az ingatlan-nyilvántartásból való törléséről a Centrum köteles gondoskodni.
10. **Egyéb rendelkezések**
11. A szerződést a Felek egyetértésük esetén írásban jogosultak módosítani vagy kiegészíteni.
12. Kapcsolattartók kijelölése: Felek a működtetési feladatok, illetve a használat Önkormányzat által történő ellenőrzése során kapcsolattartóként az alábbi személyeket jelölik meg:

Kiskőrös Város Önkormányzata kapcsolattartója:

Név, beosztás: Domonyi László polgármester

Elérhetőségek: 78/513-120

E-mail: polgarmester@kiskoros.hu

Kiskunhalasi Szakképzési Centrum kapcsolattartója:

Név, beosztás: Papp Gyula, főigazgató

Elérhetőségek: 77/741-969

E-mail: papp.gyula@kiskunhalasiszc.hu

1. Felek megállapodnak abban, hogy a szerződésből adódó, vagy azzal kapcsolatban felmerülő vitákat vagy nézetkülönbségeket tárgyalások útján rendezik. Esetleges jogvitájukra a pertárgy értékétől függően a Kiskőrösi Járásbíróság, illetőleg a Kecskeméti Törvényszék kizárólagos illetékességét kötik ki.
2. A szerződésre egyebekben a polgári törvénykönyvről szóló 2013. évi V. törvény, a nemzeti vagyonról szóló 2011. évi CXCVI. törvény előírásai az irányadók.
3. Felek a 2017. január 09. napján kelt, valamint 2017. március 01. napon módosított üzemeltetési megállapodást e vagyonkezelési szerződés hatályba lépésével egyidejűleg közös megegyezéssel megszüntetik.

Jelen Szerződés elválaszthatatlan részét képezik az alábbi mellékletek:

1. számú melléklet: Helyszínrajzok
2. számú mellékelt: Vagyonkataszteri nyilvántartás
3. számú melléklet: Tulajdoni lapok
4. számú melléklet: Alaprajzok
5. számú melléklet: Ingóvagyon nyilvántartás

Jelen szerződés 8 számozott oldalból áll és 8 eredeti példányban készült, amelyből 4 példány Centrumot, 2 példány az Ellenjegyzőt és 2 példány Önkormányzatot illeti meg.

Felek Jelen Szerződést elolvasták és közös értelmezés után, mint akaratukkal mindenben megegyezőt jóváhagyólag aláírták és egyidejűleg minden oldalát kézjegyükkel látták el.

Kelt: Budapest, 2017. ………

**A Rendelet 8. § (1) bekezdése alapján ellenjegyzem:**

 **dr. Kanzsalics Eszter**

 **főigazgató**

 **Nemzeti Szakképzési és Felnőttképzési Hivatal**

 **Ellenjegyző**

 **pénzügyi ellenjegyző jogi ellenjegyző**

 **Ellenjegyző Ellenjegyző**

 **Kiskőrös Város Önkormányzata: Kiskunhalasi Szakképzési Centrum:**

 **Domonyi László Papp Gyula**

 **polgármester főigazgató**

 **dr. Turán Csaba Csúzdi Zoltán**

 **jegyző gazdasági főigazgató-helyettes**

 **Szlanka Pálné Csúzdi Zoltán**

 **pénzügyi osztályvezető gazdasági főigazgató-helyettes**